DEĊIŻJONI TA' IMPLIMENTAZZJONI TAL-KUMMISSJONI (UE) 2019/995

tas-17 ta' Ġunju 2019

li temenda d-Deċiżjoni ta' Implimentazzjoni tal-Kummissjoni (UE) 2016/2323 li tistabbilixxi l-Lista Ewropea tal-faċilitajiet ta' riċiklaġġ tal-bastimenti skont ir-Regolament (UE) Nru 1257/2013 tal-Parlament Ewropew u tal-Kunsill

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 1257/2013 tal-Parlament Ewropew u tal-Kunsill tal-20 ta' Novembru 2013 dwar ir-riċiklaġġ tal-bastimenti u li jemenda r-Regolament (KE) Nru 1013/2006 u d-Direttiva 2009/16/KE (1), u b'mod partikolari l-Artikolu 16 tiegħu,

Billi:

(1) L-Artikolu 6(2) tar-Regolament (UE) Nru 1257/2013 jeħtieġ li s-sidien tal-bastimenti jiżguraw li l-bastimenti li jkunu se jiġu rriċiklati jkunu riċiklati biss f'faċilitajiet ta' riċiklaġġ tal-bastimenti inklużi fil-Lista Ewropea tal-faċilitajiet ta' riċiklaġġ tal-bastimenti ppubblikata skont l-Artikolu 16 ta' dak ir-Regolament.

(2) Il-Lista Ewropea hija stipulata fid-Deċiżjoni ta' Implimentazzjoni tal-Kummissjoni (UE) 2016/2323 (2).

(3) Id-Danimarka infurmat lill-Kummissjoni l-awtorità kompetenti awtorizzat żewġ faċilitajiet ta' riċiklaġġ tal-bastimenti (3) li jinsabu fit-territorju tagħha, skont l-Artikolu 14 tar-Regolament (UE) Nru 1257/2013. Id-Danimarka pprovdiet lill-Kummissjoni bl-informazzjoni kollha rilevanti għal dawk il-faċilitajiet biex jiġu inklużi fil-Lista Ewropea. Għalhekk jenħtieġ li l-Lista Ewropea tiġi aġġornata biex tinkludi dawk il-faċilitajiet.

(4) Wara li ġie inkorporat ir-Regolament (UE) Nru 1257/2013 fil-Ftehim dwar iż-Żona Ekonomika Ewropea (4), in-Norveġja infurmat lill-Kummissjoni li l-awtorità kompetenti awtorizzat ħames faċilitajiet ta' riċiklaġġ tal-bastimenti (5) li jinsabu fit-territorju tagħha, skont l-Artikolu 14 ta' dak ir-Regolament. Id-Danimarka pprovdiet lill-Kummissjoni bl-informazzjoni kollha rilevanti għal dawk il-faċilitajiet biex jiġu inklużi fil-Lista Ewropea. Għalhekk jenħtieġ li l-Lista Ewropea tiġi aġġornata biex tinkludi dawk il-faċilitajiet.

(5) Il-Kummissjoni rċeviet applikazzjoni skont l-Artikolu 15(1) tar-Regolament (UE) Nru 1257/2013 għal faċilità ta' riċiklaġġ tal-bastimenti (6) li tinsab fit-Turkija biex tiġi inkluża fil-Lista Ewropea. Wara li vvalutat l-informazzjoni u l-evidenza ta' sostenn li ngħataw jew li nġabru skont l-Artikolu 15 ta' dak ir-Regolament, il-Kummissjoni tqis li l-faċilità tikkonforma mar-rekwiżiti stipulati fl-Artikolu 13 ta' dak ir-Regolament biex twettaq riċiklaġġ tal-bastimenti u biex tiġi inkluża fil-Lista Ewropea. Għalhekk jenħtieġ li l-lista Ewropea tiġi aġġornata biex tinkludi dik il-faċilità.

(6) Barra minn hekk, jeħtieġ li jiġi kkoreġut żball relatat mal-informazzjoni dwar l-Artikolu 16(2)(d) tar-Regolament (UE) Nru 1257/2013 inkluża fil-Lista Ewropea għall-faċilità ta' riċiklaġġ tal-bastimenti li tinsab fil-Finlandja.

(7) Għaldaqstant, jenħtieġ li d-Deċiżjoni ta' Implimentazzjoni (UE) 2016/2323 tiġi emendata skont dan.

(8) Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 25 tar-Regolament (UE) Nru 1257/2013,

ADOTTAT DIN ID-DEĊIŻJONI:

Artikolu 1 L-Anness tad-Deċiżjoni ta' Implimentazzjoni (UE) 2016/2323 huwa sostitwit bit-test fl-Anness ta' din id-Deċiżjoni.

Artikolu 2 Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

Magħmul fi Brussell, is-17 ta' Ġunju 2019. Għall-Kummissjoni Il-President Jean-Claude JUNCKER

(1) ĠU L 330, 10.12.2013, p. 1.

(2) Id-Deċiżjoni ta' Implimentazzjoni tal-Kummissjoni (UE) 2016/2323 tad-19 ta' Diċembru 2016 li tistabbilixxi l-Lista Ewropea tal-faċilitajiet ta' riċiklaġġ tal-bastimenti skont ir-Regolament (UE) Nru 1257/2013 tal-Parlament Ewropew u tal-Kunsill dwar ir-riċiklaġġ tal-bastimenti (ĠU L 345, 20.12.2016, p. 119).

(3) FAYARD A/S u Stena Recycling A/S

(4) Id-Deċiżjoni tal-Kumitat Konġunt taż-ŻEE Nru 257/2018 tal-5 ta' Diċembru 2018 li temenda l-Anness XIII (Trasport) u l-Anness XX (Ambjent) tal-Ftehim dwar iż-Żona Ekonomika Ewropea (għadha mhux ippubblikata fil-Ġurnal Uffiċjali).

(5) AF Offshore Decom, Green Yard AS, Kvaerner AS (Stord), Lutelandet Industrihamn u Norscrap West AS

(6) Isiksan Gemi Sokum Pazarlama Ve Tic. Ltd. Sti.